**Konstantin (Koča) Popović** (Beograd, 14. mart 1908. – Beograd, 20. oktobar 1992.), školovani oficir i filozof, istaknuti nadrealistički pesnik, književnik, partizanski vojskovođa, jugoslovenski diplomata, junak socijalističkog rada, narodni heroj Jugoslavije i potpredsednik Jugoslavije.

Koča je bio poručnik Španske republikanske armije, a potom komandant čuvene Prve proleterske brigade (kasnije Prve proleterske divizije) tokom Narodnooslobodilačke borbe Jugoslavije.

Nakon rata je bio načelnik Generalštaba JNA, šef jugoslovenske diplomatije, te potpredsjednik SFRJ. Sedamdesetih godina povlači se iz političkoga i javnog života usled čistke "liberala" u Srbiji.

Biografija
----------

Konstantin Popović je rođen 14. marta 1908. godine u Beogradu, u bogatoj trgovačkoj porodici, od oca Aleksandra i majke Ruže, rođene Zdravković. U svojoj četvrtoj godini života, 1912. godine, sa roditeljima se odselio u Švajcarsku, gde su neko vreme živeli. Tamo je Popović učio da svira na klaviru, a bio je i solo pevač u horu. Prvo je naučio da čita i piše na francuskom jeziku, a tek kroz nekoliko godina, po dolasku u Beograd 1921. godine, učio je na srpskohrvatskom jeziku.

Gimnaziju je završio u Beogradu 1926. godine, a zatim je otišao na odsluženje vojnog roka. Koča Popović je završio Školu rezervnih artiljerijskih oficira Vojske Kraljevine Jugoslavije u Sarajevu 1927. godine i iste godine je proizveden u čin artiljerijskog potporučnika.

### Nadrealistički period

*Glavni članak: Nadrealizam*

> Ako postoji ritam u disharmoničnom trajanju podsvesti, on sigurno nije stalan i ravnomeran, sem ako pesnik nije šef stanice, mlinar ili časovničar. (…) Problem ritma, u svom odnosu prema sadržinskom oslobođenju poezije, postavlja se tako tek u nadrealističkoj poeziji, a do sada je pravilna versifikacija istorijski bila potpuno opravdana, i oslobođenje od nje bio je samo jedan formalistički trik u odsustvu sadržinskog oslobođenja, i sva postignuća slobodnog stiha kao takvog, jedna obična komedija.
> 
> – Koča Popović i Marko Ristić, *Nacrt za jednu fenomenologiju iracionalnog*

Popović posle odsluženja vojnog roka ponovo odlazi u Švajcarsku, pa zatim u Francusku gde na Sorboni studira filozofiju. Popović se za vreme studija u Parizu priključio nadrealističkom pokretu. Poznavao je umetnike iz Bretonovog kruga i održavao komunikaciju između beogradske i francuske grupe nadrealista. 1929. godine Koča Popović i Vane Bor s francuskim umetnicima potpisuju protest "Čovek od ukusa" u pariskom časopisu „Revue Du Cinéma" (br. 3). Pisao je filmske kritike i za list *Paris-Soir*. 1930. godine u Beogradu u almanahu Nemoguće (*Le Impossible*) izlazi manifest nadrealizma koji su potpisali beogradski nadrealisti, uključujući i Koču. Godine 1931. sa Markom Ristićem objavio je knjigu *Nacrt za jednu fenomenologiju iracionalnog*. A od 1931. do 1932. sarađivao je u časopisu *Nadrealizam danas i ovde*.

Diplomirao je filozofiju na Sorboni 1932. godine. Iste godine je u Jugoslaviji unapređen u čin artiljerijskog poručnika.

Srpski nadrealisti su neretko dolazili pod udar zakona, jer su im aktivnosti bile usmjerene prema društvenoj revoluciji. 1932. Oskar Davičo je uhapšen u Bihaću, a Đorđe Jovanović i Koča Popović u Beogradu. 1933. Zbog revolucionarnih i nadrealističkih aktivnosti Oskar Davičo, Đorđe Jovanović i Koča Popović odlaze u zatvor u Sremsku Mitrovicu. Od 1933. godine je postao član ilegalne Komunističke partije Jugoslavije (KPJ), nakon čega je još intenzivnije nastavio svoju revolucionarnu delatnost, zbog čega je stalno bio izložen progonima policije, a više puta je bio i hapšen.

1934. izlazi novi beogradski časopis „Danas", koji je uređivao Miroslav Krleža, a među suradnicima se nalaze Marko Ristić, Koča Popović i Vane Bor. Do izbijanja rata 1941. godine aktivno se bavi publicistikom i književnošću.

Nakon dolaska Hitlera na vlast, Koča Popović se sve više okretao politici. On je sredinom 1930-ih pisao da narodi ne mogu biti indiferentni prema istorijskoj dilemi fašizam-demokratija, koja ima svoj najoštriji izraz „u sudbonosnoj alternativi: rat ili mir".

### Španski građanski rat

*Glavni članci: Španski građanski rat, Narodna republikanska armija, i Španski borci* 
> Prvih dana generalske pobune, anarhisti su napravili čuda, svaki u svoje ime, kao anarhista, i sa verom u sebe koja nije odgovarala njihovim mogućnostima, ali zaista prezirući smrt.
> 
> – Koča u pismu Marku Ristiću

Koča Popović, poručnik republikanske armije, osmatra položaj neprijatelja.
Po izbijanju Španskog građanskog rata, Koča je peške otišao preko Pirineja u Španiju i svrstao se u redove Španske republikanske armije od jula 1937. godine. Prvo je bio borac, zatim artiljerijski instruktor, pa komandir baterije i komandant artiljerijskog diviziona. Stekao je čin poručnika Španske republikanske armije. Oko dve godine učestvovao je u svim borbama artiljerijskih jedinica Internacionalnih brigada, na svim bojištima republikanske Španije, do njene poslednje bitke za Madrid. U Španiji je neko vreme ležao u bolnici.

Posle sloma Republikanske armije Španije, Koča Popović, zajedno sa ostalim borcima Internacionalnih brigada, februara 1939. godine prelazi u Francusku. Zbog učešća u španskom narodnooslobodilačkom ratu interniran je i mart i april 1939. godine provodi u koncentracionom logoru Sen Siprijen. Izbavljen je intervencijom svojih francuskih prijatelja. Jedno vreme radio je u Komitetu za španske borce u Parizu. Septembra 1939. preko partijskih veza iz Francuske se vratio u Jugoslaviju, gde je nastavio revolucionarnu aktivnost pod okriljem Komunističke partije Jugoslavije.

### Sukob na književnoj ljevici

*Glavni članak: Sukob na književnoj ljevici*
Po povratku iz Španskog građanskog rata, Koča napušta čisto nadrealističku poziciju i priklanja se konceptu "novog realizma", po kojem je književnost sredstvo u borbi za socijalnu pravdu. U vreme sukoba na književnoj ljevici, Popović će se naći među Krležinim protivnicima u "Književnim sveskama".

Koča Popović u uniformi kraljevske Jugoslovenske vojske.
Inicijatori Književnih sveski bili su Đilas i Kardelj. Ožujka 1940. Broz je nakon povratka iz Moskve oštro istupio protiv sukoba na levici: "*Najvažnije što treba u ovoj situaciji vidjeti i razumjeti jest da nam je pred vratima, pred nosom rat. Sada treba misliti o zbijanju partijskih redova i jačanju antifašističke fronte borbe, o spremanju za borbu*." U leto 1940. u Zagrebu izlazi zbornik Književne sveske kojim se KPJ obračunava s pečatovskom skupinom intelektualaca. U zbornik je uvršten i Kočin tekst "Ratni ciljevi Dijalektičkog Antibarbarusa", kojim kritikuje Krležin "Dijalektički antibarbarus".

Popović svoj esej započinje sasvim različitom intonacijom od ostalih. Iako zastupa partijsku liniju, Popovićev tekst se razlikuje po tome što ne pokušava obezvrediti Krležino književno delo. »U Krleži se imalo što izgubiti«, uprkos »činjenici da Krleža nije nikada bio marksist«. Njemu »Krležino delo vredi beskrajno više od svih argumenata kojima ga Krleža brani«. Za razliku od dominantnog ideološkog diskursa koji samouvereno presuđuje, Popović ironizira svoje protivnike, ali i vlastitu poziciju. On ocenjuje da se Krležina metoda u Dijalektičkom antibarbarusu zasniva na »kreteniziranju tuđih izlaganja«: uzme se jedan pasus, rastvori na rečenice, one u riječi, riječi u slova, pa se sve to prevrće i miješa dok pisac ne ispadne glupan. Potom osporava Krležinu tezu da je posrijedi čisto literarni sukob. Koča ne misli da su posrijedi pitanja literature jer glavni suradnici Pečata nisu književnici, već teoretičari i ideolozi. Prema Popovićevoj ocjeni, svojevremeno je časopis Danas mogao biti jednim od sektora lijeve knjige, Pečat to više nije: »*pečatovština se suprotstavlja tom razvoju samo prividno iznutra; ustvari ona se suprotstavlja levoj knjizi spolja, i kao tuđa njoj, i kao tuđe oruđe*.« Popović zaključuje kako više nije dovoljno da se lijevo opredjeljenje »manifestuje kroz pisanje i samo i jedino njim«, upozoravajući Pečatove suradnike da su »tuđe oruđe« i da napuštaju »veliku zajedničku borbu«.

Krajem 1940. godine Koča je ponovo uhapšen i mučen u zatvoru. U zatvoru na Adi Ciganliji je ležao šest meseci, a na slobodu je pušten početkom marta 1941. godine. Koča se, navodno, u zatvoru *nedostojno držao pred klasnim neprijateljem*, zbog čega je isključen iz KPJ februara ili marta 1941. Prema Đilasu, Koča je posle "kraćeg batinanja odao Rankovićevo ime". Prema Koči: "Đilas se slabije držao na robiji. Nepošteno je mene oklevetao iako je znao da nisam odao autora nacrta proglasa (Đilas je autor) i niko zbog mene nije uhapšen."

### Narodnooslobodilačka borba

*Glavni članci: Ustanak u Srbiji, Narodnooslobodilačka borba, Prva proleterska brigada, Prva proleterska divizija, i Narodnooslobodilačka vojska Jugoslavije*

> Neprekidno sam se divio spokojnoj hrabrosti proletera. Efikasnost bez nemira i užurbanosti, samouverenje bez hvalisavosti, odlučnost i upornost u izvršavanju zadataka, bez vike, jedna stalna pribranost i u najtežim situacijama. Sve se to ispoljavalo i izbijalo u neprekidnim borbama sa neprijateljem. Manje smo se odmarali — bili tvrđi i svežiji; slabije se hranili —- bili žilaviji; slabije naoružani — ubojitiji; bez motorizacije — brži. Skuplja je bila svaka naša smrt, naše je disanje imalo drukčiju, posebnu vrednost. Kao da su se sve naše muke, napori i teškoće zgušnjavali u ubojit prkos, kao da su se preokretali u našu prednost.
> 
> 

Smotra Prve proleterske brigade 7. novembra 1942. godine u Bosanskom Petrovcu.

»Koča neće da napada kada ne očekuje uspeh. To je njegovo osnovno opredeljenje... Borci su to znali i cenili.«
Miloš Vuksanović, jedan od boraca

Oružanu borbu protiv fašizma započetu u Španiji, Popović nastavlja u redovima Vojske Kraljevine Jugoslavije kao komandant trupe pukovske komore. Zarobljen je kod Ivanjice nakon aprilskog sloma 1941. godine, ali je odmah pobegao iz zarobljeništva.

Sa partizanima je od izbijanja ustanka u Srbiji jula 1941. godine. Ponovo primljen u Partiju avgusta ili septembra 1941. Bio je komandant Kosmajskog partizanskog odreda. Nakon toga je postao komandant Posavskog odreda. Pod njegovom komandom vođene brojne ustaničke borbe i izvojevane mnoge pobede u okupiranoj Srbiji u leto i jesen 1941. godine. Sa dužnosti komandanta Posavskog odreda postavljen je za komandanta grupe odreda u Šumadiji i zapadnoj Srbiji.

Novembra 1941. komandovao je zaštitnicom koja je obezbeđivala povlačenje Vrhovnog štaba i glavnine partizanskih snaga iz Užičke republike za Sandžak, u vreme Prve neprijateljske ofanzive. Prilikom formiranja Prve proleterske brigade, prve regularne jedinice Narodnooslobodilačke vojske, u Rudom 21. decembra 1941. godine, Koča Popović je postavljen za prvog komandanta. Za vreme čitavog rata brižljivo je vodio svoj dnevnik koji je izašao nakon rata pod imenom "*Dnevnik o ratnom putu Prve proleterske brigade*". Početkom 1942. godine, pod Kočinom komandom brigada je vodila borbe u istočnoj Bosni, i izvršila čuveni Igmanski marš da bi izbegla uništenje. Pod njegovom komandom, brigada je izvršila pohod u Bosansku krajinu i izvojevala mnoge blistave pobede:

* Livno avgust 1942.
* Jajce septembar 1942.
* Teslić, januar 1943.
* Gornji Vakuf, mart 1943.
* Nevesinje, mart 1943.
* Kalinovik, mart 1943.
* Foča, maj 1943.
* Sutjeska, jun 1943.
* Vlasenica, jun 1943.
* Zvornik, juli 1943.

1. novembra 1942. Koča Popović je postavljen za komandanta Prve proleterske divizije i na toj dužnosti je ostao do 5. oktobra 1943. godine. Divizija se naročito istakla u Četvrtoj neprijateljskoj ofanzivi: borbama koje je vodila na Ivan-planini; protivudarom Glave operativne grupe kod Gornjeg Vakufa i u zaštitnici Grupe i Centralne bolnice zatvarajući pravce: Bugojno-Prozor i Kupres-Šujica-Prozor. U ovoj ofanzivi mu je pala neprijatna uloga da bude jedan od partizanskih pregovarača sa Nemcima u Gornjem Vakufu o prekidu neprijateljstva i razmeni zarobljenika. Ovi martovski pregovori su ostali zabeleženi i po tome što je jedino Koča pregovarao pod punim imenom i prezimenom, dok su Milovan Đilas i Vladimir Velebit koristili lažna imena.

»Uredan, napet, promišljeno kontrolisan osetljivim i disciplinovanim umom i snagom volje, Popović je bio intelektualac, vojnik izvanredne darovitosti, što je možda bilo i tuđe njegovoj unutrašnjoj prirodi. Poticao je iz imućne beogradske porodice i rado se odvojio od svog domaćeg porekla posle studija filozofije na Univerzitetu u Parizu, gde se kretao u nadrealističkim krugovima, u levičarskom svetu pesnika, književnika i umetnika. Bilingvalan, govorio je sarkastičnim uglađenim francuskim jezikom i u njegova mentalna utvrđenja nije se moglo prodreti. Njegove sarkastične primedbe bile su kao udarac mačem. Respektujući protivnika, uvek je bio na oprezi.«
William Deakin, član britanske vojne misije pri NOVJ

Tokom bitke na Sutjesci, Koča je našao slabu tačku u nemačkom obruču i doprineo spašavanju partizanske glavnine. 9. i 10. juna 1943. godine njegova Prva proleterska divizija je, uz velike gubitke, probila obruč 369. nemačke divizije kod Bilanovaca, te 12. juna na komunikaciji Foča-Kalinovik i 17. juna Prača-Renovica, čime je otvorila put operativnoj grupi divizija NOVJ. Peko Dapčević je rekao Titu da moraju za Kočom, jer ako ne pođu odmah, probijaće se istim putem pod težim uslovima. Iako je ostalima omogućio izlaz iz krajnje teške pozicije, Koča je posle proboja kritikovan, jer je proboj učinio samoinicijativno, izgubivši komunikaciju sa Vrhovnim štabom. Govorilo se da je Prva proleterska "pobegla" i ostavila druge jedinice i Vrhovnog komandanta. Vrhovni komandant nije usvojio predlog da se pohvali Prva proleterska koja je izvršila prodor. S druge strane, komandant 369. divizije smenio je komandanta borbene grupe majora Henea, čije je jedinice razbio Koča.

Vrhovni komandant Tito je, 10. avgusta 1943. godine, svojim najvišim komandantima dodelio oficirske činove. Kosta Nađ, Peko Dapčević i Koča Popović su tada postali pukovnici, a desetak dana kasnije generali. Petog oktobra 1943. godine, Koča je postavljen za komandanta Prvog proleterskog korpusa NOVJ i na toj dužnosti ostao je do kraja jula 1944. godine. Za to vreme Korpus se naročito istakao protiv nemačkog 15. brdskog armijskog korpusa u centralnoj Bosni; u prvoj banjalučkoj operaciji; drvarskoj operaciji i u drugim borbama. 1. novembra 1943. godine je, zbog posebnih zasluga na ratištu, unapređen u čin general-lajtnanta.

Koča Popović ponovo u Srbiji, 1. 9. 1944.
Konstantin Popović je jula 1944. godine postavljen za komandanta Glavnog štaba NOV i PO Srbije. To je bilo vreme kada se težište borbenih dejstava NOVJ i svih drugih zaraćenih strana, prenosilo na Srbiju, pred odlučujućom bitkom za njeno oslobođenje. I pored njegove ključne uloge u borbama za oslobođenje Srbije, neki ga smatraju odgovornim za savezničko bombardovanje nemačkih položaja u Leskovcu, koje je izazvalo ogromne civilne žrtve.

Neko vreme bio je komandant južne grupe divizija, a januara 1945. godine postavljen je za komandanta Druge armije. U Štab Druge armije su ušli još i: general-major Radovan Vukanović, kao pomoćnik generala Koče Popovića, pukovnik Blažo Lompar, kao politički komesar Armije i general-major Ljubo Vučković, kao načelnik Štaba Armije. Armija se istakla u završnim operacijama za oslobođenje Jugoslavije, svojim dejstvom u pravcu: Užice-Sarajevo-Banjaluka-Karlovac-Zagreb.

Tokom Narodnooslobodilačke borbe, uvek je bio član najviših političkih predstavništava nove Jugoslavije. Bio je član AVNOJ-a od Prvog zasedanja (1942. godine), a Predsedništva AVNOJ-a od Drugog zasedanja, novembra 1943. godine.

### Razdoblje SFRJ

*Glavni članci: SFRJ, Pokret nesvrstanih, i Čistka liberala u Srbiji* 
> „Naša generacija nije mogla da uradi više, mi smo uradili maksimum."
> 
> 

Nakon rata, bio je poslanik Ustavotvorne skupštine Demokratske Federativne Jugoslavije i poslanik Privremene narodne skupštine Jugoslavije. Od 1945. godine neprekidno je biran za narodnog poslanika Savezne narodne skupštine i Narodne skupštine NR Srbije.

Nakon rezolucije Informbiroa i pogibije dotadašnjeg načelnika generalštaba Arsa Jovanovića, Koča Popović je 1948. postao načelnik Generalštaba JNA sa činom general-lajtnanta, a kasnije i general-pukovnika. Kao Načelnik Generalštaba poduzeo je pregovore sa zapadnim silama oko modernizacije vojske tokom sukoba sa SSSR-om. Imao je značajnu ulogu u američkom naoružavanju Jugoslavije. Otišao je u Vašington, Pentagon, razgovarao sa američkim generalima, šefom CIA... Posredno je vezao Jugoslaviju za NATO pakt, Balkanskim paktom sa Grčkom i Turskom, radi osiguranja od sovjetske intervencije.

Koča Popović na čelu jugoslovenske delegacije na zasedanju Generalne skupštine Ujedinjenih Nacija.
23. decembra 1951. godine, objeležavana je desetogodišnjica formiranja Prve proleterske brigade. Ukazom Prezidijuma Narodne skupštine FNRJ dijeljeni su ordeni. Među 282 nova nosioca ordena Narodnog heroja nije bilo Koče Popovića. Preživeli pripadnici Prve proleterske brigade dočekali su Vrhovnog komandanta ispred Doma Garde u Topčideru povicima: „*Koču za heroja! Koču za heroja!*". Tada je Tito, opominjući okupljene, rekao: "*Ako drug Koča nije proglašen za narodnog heroja, to ne znači da neće*..." Koča je na položaju Načelnika Generalštaba JNA ostao do 27. januara 1953. kada je svoju dužnost prepustio još jednom proslavljenom partizanskom generalu, Peki Dapčeviću. 27. aprila 1953. je preveden u rezervu. Posle završetka vojnog službovanja najviše se posvetio političkim poslovima. 27. novembra 1953. godine dodeljen mu je Orden narodnog heroja.

»Koča je bio čovek izvan serije, imao je krug ljudi sa kojima je bio blizak, bio je neobično duhovit čovek, čovek opasne ironije, prezirao je glupost i nije je opraštao, uvek je bio u stanju da, na neki način, to stavi do znanja, naročito ako mu se činilo da je njegov sagovornik još i pretenciozan.«
Latinka Perović o Koči Popoviću

Od januara 1953. do 1965. godine bio je član Saveznog izvršnog veća i sekretar za inostrane poslove SFRJ. U tom periodu Jugoslavija je izgradila svoju spoljnu politiku aktivne miroljubive koegzistencije i postala vodilja međunarodne saradnje i politike nesvrstanosti. Koča Popović je učestvovao kao šef jugoslovenskih delegacija na zasedanjima Generalne skupštine Ujedinjenih Nacija. Svojom zapaženom aktivnošću u UN-u i zalaganjem za principe miroljubive koegzistencije značajno je doprineo povećanju ugleda i afirmaciji Jugoslavije u svetu.

Koča Popović, šef diplomatije, prima odlikovanje od Haile Selasija.
Koča se zalagao za iskorake u pogledu demokratije. Posle uklanjanja Rankovića na Brionskom plenumu, Koča je 1966. prihvatio dužnost potpredsednika Republike, postavši simbol opšte liberalizacije društvenog života i slabljenja ideoloških stega. Kako je video da je funkcija formalna, i da nema nekog uticaja, povukao se već naredne 1967. godine. Za člana Centralnog komiteta SKJ biran je na Šestom, Sedmom i Osmom kongresu SKJ, a član Predsedništva CK SKJ postao je oktobra 1966. godine. Bio je član prvog CK KP Srbije, a na Desetom Kongresu izabran je za člana stalnog dela konferencije SKJ. Bio je član Saveznog odbora SUBNOR-a Jugoslavije od 1966. do 1982. godine.

Koča se definitivno povukao iz politike 1972. godine, nakon čistke "liberala" u Srbiji. On je podržavao politiku koju je vodilo tadašnje uže partijsko rukovodstvo Srbije, takozvani liberali. Proskribovanim liberalima (Latinka Perović, Marko Nikezić, Mirko Tepavac) je pružio veliku podršku. Oni su bili izloženi žestokoj kampanji kao antititoisti, sovjetofobi, i slično. Koča je zajedno sa njima dao ostavku na sve funkcije, čime se faktički razišao sa Titom.

1973. godine na Tjentištu se obeležavala 30. godišnjica bitke na Sutjesci, čemu su prisustvovale mnoge zvanice iz zemlje i inostranstva. Koča nije bio pozvan, zbog svog političkog istupanja na strani smenjenog srpskog rukovodstva. Koča je došao svojim "spačekom", smestio se u vojne šatore sa bivšim borcima, i otišao sledećeg jutra.

Koča ja iskazao poslednju počast Vrhovnom komandantu Titu na sahrani, kao jedan od odabranih saradnika koji su nosili njegov kovčeg. Ubrzo nakon Titove smrti izbile su demonstracije na Kosovu 1981. godine, koje su pratila masovna hapšenja i suđenja Albancima. Koča je smatrao da je sloboda drugih neodvojiva od sopstvene slobode i govorio da Albanci mogu biti državljani Jugoslavije, ali ne mogu biti srpski podanici.

Za života bio dva puta oženjen, najpre sa Verom Bakotić, a posle rata sa Lepom Perović, provoborkinjom iz Banjaluke. Dece nije imao.

### Raspad SFRJ

*Glavni članak: Raspad SFRJ* 
> Ja sam protiv svakog nacionalizma, jer je nacionalizam najniži oblik društvene svesti. Bosnu pokušavaju da raščereče, raščupaju. Bosna je veoma važna tačka za budućnost Jugoslavije.
> 
> 

Grob Koče Popovića u Aleji zaslužnih građana na Novom groblju u Beogradu.
Koča Popović je, u dubokoj starosti, ponovo izašao u javnost uoči raspada SFRJ, kako bi delovao na ublaženje i mirno rešenje jugoslovenske krize. Koča je Jugoslaviju razumevao kosmopolitski, a sve te nacionalne borbe za njega su bile "sitne plemenske borbe" (Perović). Nakon Miloševićevog neuspelog "mitinga istine" u Sloveniji, Koča je kritikovao anti-slovenačko pisanje beogradske Politike rečima:

> Nečija jednonacionalna "istina", samim tim što je takva, ne može biti istina. Ona suzbija razboritost slobodnih građana.
> 
> – 

Konstantin Popović je smatrao da "politika koja nas je bacila u nacionalistička razračunavanja nije uvezeno zlo, već je ona naše ogledalo i naša najrazornija žica". On je govorio da se paralele između Miloševića i Tuđmana "prepoznaju po tome što veruju u silu i propagandu, a neistomišljenike teško podnose." Koča je pred rat bez iluzija govorio: "U ovom trenutku ne vidim ni jedan uverljiv razlog da verujem u miran rasplet." Dopuštao je mogućnost da hrvatski i srpski nacionalistički lideri dođu do kompromisa, ali ne na račun trećih, tj. "da Bosna plati ceh". Jasno je uviđao da glavni centri moći sve više zavise od "rastućih i uveliko naoružanih proustaških i pročetničkih, na sve spremnih agresivaca, čije je usmerenje u biti fašističko."

Do kraja života živeo je u Beogradu, gde je i umro 20. oktobra 1992. godine. Poslednja želja mu je bila da na odru, ispred krematorijuma, bude sam, da pored njegovog kovčega izostane defile hipokrita. Svoju imovinu, koja se sastojala od spisa, beležaka, dokumenata, fotografija, radne sobe, velike biblioteke i kolekcije gramofonskih ploča, zaveštao je kao legat Arhivu Beograda.

Od 2005. godine, Kočin legat dostupan je istraživačima.

Književni rad
-------------

Korice knjige "Nacrt za jednu fenomenologiju iracionalnog" (1931), značajno delo srpskog nadrealizma.
Koča Popović je objavio mnoštvo nadrealističkih spisa i članaka između dva rata, među kojima:

* *Odlomci ulice*
* *Prodana sudbina*, 1930.
* *Pohvala osrednjosti*, 1930.

U tom periodu je sa Markom Ristićem objavio jedno od najznačajnijih programskih spisa srpskog nadrealizma: 

* *Nacrt za jednu fenomenologiju iracionalnog*, 1931.

U međuratnom periodu je takođe pisao protiv rastućeg fašizma:

* *Uloga fašizma u savremenom društvenom zbivanju*, "Naša stvarnost", novembra-decembar 1936.

U vreme sukoba na književnoj ljevici piše odgovor na Krležin Dijalektički antibarbarus:

* *Ratni ciljevi dijalektičkog antibarbarusa*, 1940.

Nakon drugog svetskog rata, napisao je više knjiga ratne tematike, među kojima su najznačajnije: 

* *Dnevnik o ratnom putu Prve proleterske brigade*, 1946.
* *Revision du Marxisme-Leninisme au sujet de la guerre de liberation en Yougoslavie*, 1949.
* *Za pravilnu ocenu oslobodilačkog rata naroda Jugoslavije*, 1949.
* *Beleške uz ratovanje*, 1988.

Odlikovanja
-----------

Odlikovan je brojnim visokim jugoslovenskim i stranim odlikovanjima: 

* Ordenom slobode,
* Ordenom ratne zastave,
* Ordenom partizanske zvezde sa zlatnim vencem (dva puta),
* Ordenom za hrabrost,
* Ordenom narodnog oslobođenja prvog reda i
* Ordenom Suvorova prvog i drugog reda.
* Nosilac je Partizanske spomenice 1941. godine, a Ordenom narodnog heroja odlikovan je 27. novembra 1953. godine.

Izvori
------

1. 1 2 3 4 5 6 7 8  Olivera Milosavljević, Savremenici fašizma: Percepcija fašizma u beogradskoj javnosti, 1933-1941
2. 1 2 3 4 5 6  BELEŠKA O PISCU
3. ↑  Koča Popović i Marko Ristić, *Nacrt za jednu fenomenologiju iracionalnog*, Nadrealistička izdanja u Beogradu 1931.
4. ↑  Želimir Žilnik Uvod u prošlost
5. ↑  BEOGRADSKI NADREALIZAM
6. 1 2  Koča Popović, Iz pisma Marku Ristiću[*mrtav link*]
7. 1 2 3 4  „Sukob na književnoj ljevici". Arhivirano iz originala na datum 2015-06-10. Pristupljeno 2012-10-30.
8. 1 2  „Krležijana: Koča Popović". Arhivirano iz originala na datum 2015-06-10. Pristupljeno 2012-10-30.
9. 1 2 3 4 5 6 7 8 9  „Tajna Koče Popovića". Arhivirano iz originala na datum 2015-06-10. Pristupljeno 2012-10-31.
10. 1 2 3 4 5  Koča Popović, čovek 20. veka
11. ↑
12. 1 2 3  Vladimir Krstulović: Koča Popović – komandant genijalne drskosti
13. ↑  Tito je tražio bombardovanje Srbije 1944!
14. ↑  Ministry of Foreign Affairs
15. 1 2  Kako je Koča postao heroj
16. ↑  ALEKSANDAR NENADOVIĆ: RAZGOVORI S KOČOM
17. ↑  Koča Popović u intervjuu "Nedelji" (23. juna 1991)
18. 1 2 3 4  Ilija T. Radaković. Besmislena YU-ratovanja 1991-1995. www.vreme.com. Preuzeto 20. studenoga 2013.
19. ↑  „Legat Konstantina-Koče Popovića i Leposave-Lepe Perović". Arhivirano iz originala na datum 2012-08-25. Pristupljeno 2012-09-11.

Literatura
----------

**Narodni heroji Jugoslavije**, "Mladost" Beograd, 1975. godina

Povezano
--------


|  |  |
| --- | --- |
| Partizanska spomenica 1941. | Portal NOBSegment isključivo posvećen **Narodnooslobodilačkoj borbi.** |

* Predsednik SFRJ
* Potpredsednik SFRJ
* Nadrealizam
* Bitka na Sutjesci
* Prva proleterska udarna brigada
* Narodnooslobodilačka borba Jugoslavije

Vanjske veze
------------

***Koča Popović*** na Wikimedijinoj ostavi

* Koča Popović, citati
* SUBNOR: Koča Popović
* Krležijana: Koča Popović Arhivirano 2015-06-10 na Wayback Machine-u
* Ministry of Foreign Affairs: Koča Popović
* KOČA POPOVIĆ: BELEŠKE UZ RATOVANJE
* Miloš Vuksanović: Koča Popović - Beleška o piscu
* ALEKSANDAR NENADOVIĆ: RAZGOVORI S KOČOM
* Vladimir Krstulović: Koča Popović – komandant genijalne drskosti
* Legat Konstantina-Koče Popovića i Leposave-Lepe Perović Arhivirano 2012-08-25 na Wayback Machine-u
* Muzej Avangarde: BEOGRADSKI NADREALIZAM
* Filmske novosti: Dokumentarac o Koči Popoviću

| * p
* r
* u
Flag of Socijalistička Federativna Republika Jugoslavija Narodni heroji iz Beograda i okoline Flag of Socijalistička Republika Srbija |
| --- |
| Narodni heroji Jugoslavije rođeni u Beogradu i okolnim opštinama, kao i oni koji su politički ili vojno delovali na ovom području: |
| grad Beograd | 
 Jelisaveta Andrejević  **•**  Isidor Baruh  **•**  Miroslav Bukumirović  **•**  *Branko Đonović*  **•**  *Stevan Dukić*  **•**  *Slobodan Jović*  **•**  *Janko Lisjak*  **•**  *Miloš Matijević*  **•**  *Vukica Mitrović*  **•**  Đorđe Nešić  **•**  Branislav Parać  **•**  Dragan Pavlović  **•**  *David Pajić*  **•**  *Nenad Parenta*  **•**  Moša Pijade  **•**  Koča Popović  **•**  *Nadežda Purić*  **•**  Milan Spasić  **•**  Mirko Tomić  **•**  *Đuro Strugar*  **•**  *Jelena Ćetković*  **•**  grad Beograd  | Spomenik „Pobednik" na Kalemegdanu |
| okolne opštine | 
 **Grocka** (Mića Stojković)  **•**  **Lazarevac** (Spasenija Babović)  **•**  **Mladenovac** (Božidarka Damjanović  **•**  Ljubivoje Gajić  **•**  Petar Ivanović  **•**  Milosav Vlajić)  **•**  **Obrenovac** (Vlada Aksentijević  **•**  Bora Marković  **•**  Milivoje Manić Mile Albanta  **•**  Milorad Petrović  **•**  Aleksandar Ranković)  **•**  **Sopot** (Rade Jovanović) 
 |

| * p
* r
* u
Flag of Socijalistička Federativna Republika Jugoslavija Komandanti i politički komesari Glavnog štaba NOV i PO Srbije Flag of Srbija |
| --- |
| Komandanti | 
 Sreten Žujović  **•**  Mirko Tomić  **•**  Radivoje Jovanović-Bradonja  **•**  Petar Stambolić  **•**  Koča Popović  |  |
| Politički komesari | 
 Filip Kljajić Fića  **•**  Moma Marković  **•**  Dobrivoje Radosavljević  **•**  Milosav Milosavljević  **•**  Vojo Kovačević  |

| * p
* r
* u
Savezni sekretari za narodnu odbranu i načelnici Generalštaba JNA |
| --- |
| Sekretari narodne odbrane | 
* Josip Broz Tito (1945.-1953.)
* Ivan Gošnjak (1953.-1967.)
* Nikola Ljubičić (1967.-1982.)
* Branko Mamula (1982.-1988.)
* Veljko Kadijević (1988.-1992.)
* Blagoje Adžić vd. (1992.)
* Života Panić vd. (1992.)

 |  |
| Načelnici Generalštaba | 
* Arso Jovanović (1945.-1948.)
* Koča Popović (1948.-1953.)
* Peko Dapčević (1953.-1955.)
* Ljubo Vučković (1955.-1961.)
* Rade Hamović (1961.-1967.)
* Miloš Šumonja (1967.-1970.)
* Viktor Bubanj (1970.-1972.)
* Stane Potočar (1972.-1979.)
* Branko Mamula (1979.-1982.)
* Petar Gračanin (1982.-1985.)
* Zorko Čanadi (1985.-1987.)
* Stevan Mirković (1987.-1989.)
* Blagoje Adžić (1989.-1992.)
* Života Panić (1992.)

 |

| * p
* r
* u
Savezni sekretari inostranih poslova SFRJ |
| --- |
| 
* Josip Broz Tito (vd.) (1945.-1946.)
* Stanoje Simić (1946.-1948.)
* Edvard Kardelj (1948.-1953.)
* Koča Popović (1953.-1965.)
* Marko Nikezić (1965.-1968.)
* Mišo Pavićević (vd.) (1968.-1969.)
* Mirko Tepavac (1969.-1972.)
* Jakša Petrić (vd.) (1972.)
* Miloš Minić (1972.-1978.)
* Josip Vrhovec (1978.-1982.)
* Lazar Mojsov (1982.-1984.)
* Raif Dizdarević (1984.-1987.)
* Budimir Lončar (1987.-1991.)
* Milivoje Maksić (1991.-1992.)

 |

| * p
* r
* u
Drugi svjetski rat u Jugoslaviji |
| --- |
| Sukobljene strane | 

|  |  |
| --- | --- |
| Saveznici |  Narodnooslobodilačka vojska Jugoslavije  •  Komanda Srednjeg Istoka  •  Crvena armija |
| Osovina |  Wehrmacht  •  Italijani (do 1943.)  •  Bugari (do 1944.)  •  Ustaše i Domobrani  •  Nedićevci i Ljotićevci  •  Četnici ili JVuO (počeli kao Saveznici)  •  Slovenski domobrani  •  Balisti |

 |
| Vođe i vojskovođe | 

|  |  |
| --- | --- |
| Saveznici | Josip Broz Tito  • Arso Jovanović  • Peko Dapčević  • Koča Popović  • Sava Kovačević  • Ivo Lola Ribar  • Moša Pijade  • Kosta Nađ  • Edvard Kardelj  • Milovan Đilas  • Fitzroy MacLean  • Henry Maitland Wilson  • Fjodor Tolbuhin |
| Osovina | Alexander Löhr  • Maximilian von Weichs  • Franz Böhme  • Hans Felber  • Glaise-Horstenau  • Pirzio Biroli  • Mario Roatta  • Ante Pavelić  • Slavko Kvaternik  • Mladen Lorković  • Milan Nedić  • Dimitrije Ljotić  • Kosta Pećanac  • Dragoljub Mihailović  • Momčilo Đujić  • Pavle Đurišić  • Sekula Drljević  • Lav Rupnik |

 |
| Tok rata | 

|  |  |
| --- | --- |
| 1941.Ustanak | Aprilski rat  • Okupacija Jugoslavije  • Ustanak (u NDH  • u Crnoj Gori  • u Srbiji  • u Sloveniji)  • Bitka za Loznicu  • Užička Republika  • Operacija Mačva  • Sastanak u Divcima  • Operacija Užice  • Pljevaljska bitka  • Olovo |
| 1942.Bihaćka Republika | Borbe za Istočnu Bosnu  • Operacija Trio  • Bitka na Kozari  • Pohod u Zapadnu Bosnu  • Bitka za Kupres  • Borbe za Livno  • Borbe za Jajce  • Operacija Alfa  • Bihaćka operacija  • Bihaćka Republika |
| 1943.Kapitulacija Italije | Operacija Weiss  • Bitka za Prozor  • Bitka na Neretvi  • Ofanziva NOVJ u Lici  • Operacija Schwarz  • Bitka na Sutjesci  • Kapitulacija Italije  • Bitka za Split  • Bitka za Tuzlu  • Antiosovinska ofanziva JVuO (Višegrad)  • Bitka za Sanski Most  • Romelova ofanziva  • Bitka za Glinu  • Bitka za Livno  • Operacija Kugelblitz  • Zimske operacije |
| 1944.Bitka za Srbiju | Bitka za Ivanjicu  • Februarski pohod  • Operacija Bura  • Prodor NOVJ u Srbiju  • Desant na Korčulu  • Desant na Drvar  • Bitka za Podgorač  • Bitka za južnu Srbiju  • Andrijevička operacija  • Durmitorska operacija  • Operacija Ratweek  • Bitka na Jelovoj gori  • Bitka za Prijedor  • Bitka za Banja Luku  • Bitka za Brač  • Beogradska operacija  • Bitka za Travnik  • Batinska bitka  • Bitka za Koprivnicu  • Bitka za Knin  • Proboj Armijske grupe E iz Grčke  • Proboj četnika i Nemaca iz Srbije (iz Crne Gore)  • Četnička ofanziva u istočnoj Bosni |
| 1945.Oslobođenje | Sremski front  • Mostarska operacija  • Sarajevska operacija  • Bosanska golgota • Bitka na Lijevča polju  • Karlovačka operacija  • Riječka operacija  • Tršćanska operacija  • Bitka na Zelengori  • Blajburška predaja |

 |
| Ratni zločini (spisak osuđenih) | 

|  |  |
| --- | --- |
| Logori | Jasenovac  • Sajmište  • Banjica  • Jadovno  • Jajinci  • Topovske šupe  • Stara Gradiška  • Šabac  • Niš  • Lepoglava  • Jastrebarsko |
| Pokolji | Blagaj  • Vrginmost  • Drvar  • Grahovo  • Glina  • Skela  • Šabac  • Kraljevo  • Kragujevac  • Valjevo  • Novi Sad  • Drakulić  • Zabiokovlje  • Imotski-Ljubuški  • Gata  • Prozor  • Bijelo Polje  • Priboj-Pljevlja-Čajniče-Foča  • Vranić  • Rača  • Drugovac  • Blajburg |

 |
| Vidi još: Holokaust • Narodnooslobodilačka borba • Osovinske operacije • Saveznici i Jugoslavija • Napadi na garnizone NDH • Antipartizanske operacije u NDH • Kolaboracija četnika • Demografski gubici |